VSL sklep I Cpg 1007/2015
Sodna praksa višjih sodišč, 2015-07-22

mag. Matej Čujovič (preds.), Zvone Strajnar (poroč.), dr. Vesna Bergant Rakočević

izpolnitev zahtevka - umik tožbe - stroški postopka - umik takoj po izpolnitvi - izjema od pravila

Tožeča stranka je v vlogi z dne 23. 4. 2015, ki je bila izročena sodišču 24. 4. 2015, navedla, da umika tožbo, ker je tožena stranka 23. 4. 2015 izpolnila tožbeni zahtevek. Izjava o umiku je bila torej izročena sodišču dan po zatrjevani izpolnitvi tožbenega zahtevka. Tožena stranka in stranski intervenient sta se strinjala z umikom tožbe, ne da bi prerekala dejansko trditev tožeče stranke, da je tožena stranka tožbeni zahtevek izpolnila 23. 4. 2015. Ker se v skladu z 2. odstavkom 214. člena ZPP dejstva, ki jih stranka ne zanika štejejo za priznana, je treba šteti, da je tožeča stranka umaknila tožbo takoj, ko je tožena stranka izpolnila zahtevek. Če je tako, je podana izjema od pravila, ki k povrnitvi stroškov v primeru umika tožbe zavezuje tožečo stranko.

I. Pritožbi se ugodi in se sklep sodišča prve stopnje v odločitvi o stroških spremeni tako, da vsaka stranka sama krije svoje stroške postopka pred sodiščem prve stopnje.

II. Tožena stranka je dolžna tožeči stranki v roku 15 dni povrniti pritožbene stroške v višini 122,60 EUR, v primeru zamude z zakonskimi zamudnimi obrestmi od prvega dne po poteku paricijskega roka dalje.

1. Sodišče prve stopnje je zaradi umika tožbe ustavilo postopek in tožeči stranki naložilo, da toženi stranki v 15 dneh povrne stroške postopka v višini 912,40 EUR z zakonskimi zamudnimi obrestmi od prvega dne po poteku paricijskega roka dalje do plačila.

2. Tožeča stranka je proti stroškovnemu delu navedene odločitve vložila pravočasno pritožbo, s katero uveljavlja pritožbene razloge bistvene kršitve določb postopka iz 14. točke drugega odstavka 339. člena Zakona o pravdnem postopku (ZPP) ter napačne uporabe materialnih določb prvega odstavka 158. člena, 151. člena, 155. člena in 163. člena ZPP ter zmotne odločitve o višini stroškov. Pritožbenemu sodišču predlaga, da izpodbijani sklep spremeni tako, da naj vsaka stranka sama krije svoje stroške prvostopenjskega postopka, toženi stranki pa naj naloži plačilo pritožbenih stroškov, podredno pa, da izpodbijani sklep razveljavi ter zadevo vrne sodišču prve stopnje v ponovno odločanje. Sodišču prve stopnje očita, da ni navedlo razlogov za svojo stroškovno odločitev. Prvostopenjsko sodišče pa je tudi napačno uporabilo določbo prvega odstavka 158. člena ZPP. Tožeča stranka je v vlogi o umiku tožbe z dne 24. 4. 2015 navedla, da tožbo umika iz razloga, ker je tožena stranka dan pred tem v celoti izpolnila tožbeni zahtevek. Tega dejstva niti tožena stranka niti stranski intervenient v svoji izjavi glede umika tožbe nista prerekala. Sodišče bi zato to dejstvo moralo šteti za priznanega v skladu z določbami 214. člena ZPP. Ob takšnem dejanskem stanju je podana izjema od obveznosti tožeče stranke za povrnitev stroškov v primeru umika, ki je določena v prvem odstavku 158. člena ZPP. Tožena stranka pa stroškov tudi ni zahtevala, niti ji niso nastali stroški zastopanja, saj je tožena stranka odvetniška družba, ki se je zastopala sama. Sodišče je torej toženi stranki priznalo stroške, čeprav jih ni zahtevala. Zato tudi ni jasno, na podlagi česa je toženi stranki sodišče stroške odmerilo. Izpodbijani sklep tudi sicer ni pravilen glede višine odmerjenih stroškov, čeprav niti tožena stranka niti intervenient do njih nista upravičena.

4. Tožeča stranka je v vlogi z dne 23. 4. 2015, ki je bila izročena sodišču 24. 4. 2015 (drugi odstavek 112. člena ZPP) navedla, da umika tožbo, ker je tožena stranka 23. 4. 2015 izpolnila tožbeni zahtevek. Izjava o umiku je bila torej izročena sodišču dan po zatrjevani izpolnitvi tožbenega zahtevka. Tožena stranka in stranski intervenient sta se strinjala z umikom tožbe, ne da bi prerekala dejansko trditev tožeče stranke, da je tožena stranka tožbeni zahtevek izpolnila 23. 4. 2015. Ker se v skladu z drugim odstavkom 214. člena ZPP dejstva, ki jih stranka ne zanika štejejo za priznana, je treba šteti, da je tožeča stranka umaknila tožbo takoj, ko je tožena stranka izpolnila zahtevek. Če je tako, je podana izjema od pravila, ki k povrnitvi stroškov v primeru umika tožbe zavezuje tožečo stranko (prvi odstavek 158. člena ZPP)(1). To pomeni, da tožena stranka in stranski intervenient nista upravičena do povrnitve pravdnih stroškov. Glede na navedeno je bilo treba izpodbijano odločitev v izpodbijanem delu spremeniti in v skladu s pritožbenim predlogom tožeče stranke odločiti, da naj vsaka stranka sama krije svoje stroške postopka pred sodiščem prve stopnje.

5. Tožeča stranka je s pritožbo uspela, zato je upravičena do povrnitve pritožbenih stroškov, ki jih je pritožbeno sodišče odmerilo v znesku 122,80 EUR (nagrada za postopek po tar. št. 3220 50,00 EUR, pavšalni znesek po tar. št. 6002 10,00 EUR, 22 % DDV in sodne takse 49,60 EUR). V primeru zamude je tožena stranka dolžna tožeči stranki plačati tudi zakonske zamudne obresti od prvega dne po poteku paricijskega roka dalje.

(1) Prvi odstavek 158. člena ZPP: Tožeča stranka, ki umakne tožbo, mora povrniti nasprotni stranki pravdne stroške, razen če jo je umaknila takoj, ko je tožena stranka izpolnila zahtevek.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.